**Broj: 711-I-1432-P-325-18/19-11-12**

Zagreb, 8. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **povodom neanonimne prijave mogućeg sukoba interesa dužnosnika Damira Mateljana, općinskog načelnika Općine Kamanje,** na 55. sjednici, održanoj 8. srpnja 2019.g. donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Damira Mateljana, općinskog načelnika Općine Kamanje, neće se pokrenuti, s obzirom da iz prikupljenih podataka i dokumentacije ne proizlazi da je došlo do moguće povrede odredbi ZSSI-a niti načela obnašanja javnih dužnosti tijekom davanja političkoj stranci SDP u najam, uz naknadu, prostorija Dobrovoljnog vatrogasnog društva Kamanje, uzimajući u obzir da Općina Kamanje nije vlasnik tih prostorija te budući da se u dijelu prijave koji se odnosi na dužnosnikovo primanje dara u vrijednosti većoj od 500,00 kuna vjerodostojnost prijave ne može ispitati.**

Obrazloženje

Povjerenstvo je 15. listopada 2019. g. zaprimilo neanonimnu prijavu mogućeg sukoba interesa podnesenu protiv dužnosnika Damira Mateljana, općinskog načelnika Općine Kamanje, koja je zaprimljena u knjizi ulazne pošte Povjerenstva pod brojem: 711-U-2946-P-325/18-01-5, povodom koje se vodi predmet broj P-325/18.

U prijavi podnositelj prijavljuje navedenog dužnosnika temeljem dvije osnove. U prvom dijelu prijavljuje ga radi sumnje na sukob interesa, odnosno da je dužnosnik primio mito u iznosu preko 500,00 kuna. Navodi da je poduzetnik ……….. iz Kamanje javno izjavio za Radio Mrežnicu da je dao mobitel Damiru Mateljanu, te dostavlja članak o tome u prilogu prijave. Nadalje, izražava sumnju da je isti dužnosnik u sukobu interesa jer kao općinski načelnik prostore Vatrogasnog doma daje na korištenje političkoj stranci SDP, i to bez naknade. Ističe da se prema zakonu javni prostor ne može koristiti bez naknade za političke stranke i njihovu promociju.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 43. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, dok je člankom 3. stavkom 1. podstavkom 3. propisano kako su zastupnici u Hrvatskom saboru dužnosnici u smislu odredbi ZSSI-a, stoga je Damir Mateljan na temelju obnašanja dužnosti općinskog načelnika Općine Kamanje i zastupnika u Hrvatskom saboru obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Damir Mateljan obnaša dužnost općinskog načelnika Općine Kamanje u svom drugom mandatu, i to od 26. svibnja 2017., dok je u ranijem mandatu obnašao istu dužnost od 28. svibnja 2013. do 25. svibnja 2017. g. Dužnost zastupnika u Hrvatskom saboru obnašao je u mandatu od 22. prosinca 2011. do 28. prosinca 2015., zatim od 28. prosinca 2015. do 14. listopada 2016. te ga u aktualnom mandatu obnaša od 14. listopada 2016.

Povjerenstvo je od Općine Kamanje dopisom broj: 711-I-1575-P-325/18-02-16 zatražilo očitovanje o tome jesu li prostorije Vatrogasnog doma u Kamanju u vlasništvu Općine Kamanje, ukoliko jesu, omogućava li se korištenje prostorija Vatrogasnog doma povodom zahtjeva političkih stranaka, nezavisnih lista i udruga civilnog društva, plaća li se za korištenje naknada i u kojem iznosu, tko odlučuje o zahtjevu kojim se odobrava korištenja prostorija Vatrogasnog doma i na temelju kojeg propisa, vodi li se evidencija o tome kada i kome su prostorije Vatrogasnog doma dane na korištenje, na temelju kojih odluka i tko ih je donosio.

Općina Kamanje dopisom KLASA: 023-03/18-01/01 URBROJ: 2133/22-01-18-10 od 3. prosinca 2018. očitovala se da prostorije Vatrogasnog doma nisu u vlasništvu Općine Kamanje, što potvrđuje Izvatkom iz zemljišne knjige kčbr. …….. k.o. Brlog Ozaljski, zk. ul. ……., navodeći pritom da Općina Kamanje ne utječe na kriterije korištenja Vatrogasnog doma, financijski ili bilo koji drugi kontekst korištenja prostorija Vatrogasnog doma u Kamanju.

Uvidom u Izvadak iz zemljišnih knjiga zemljišnoknjižnog odjela Ozalj, k.o. ………, Brlog Ozaljski, k.č. br. ……….. utvrđeno je da prostorije Vatrogasnog doma Kamanje nisu u vlasništvu Općine Kamanje. Kao vlasnik navedeno je Dobrovoljno vatrogasno društvo Kamanje.

Sukladno odredbama članka 16. Zakona o udrugama („Narodne novine“ broj 74/14), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je udruga naziva „Dobrovoljno vatrogasno društvo Kamanje“ (skraćeni naziv: DVD Kamanje) upisana u isti registar od 13. veljače 1998.g. pod registarskim brojem 04000404 sa sjedištem u Kamanju. Kao osobe ovlaštene za zastupanje udruge upisani su Damir Mateljan, u svojstvu predsjednika s trajanjem mandata od 4. veljače 2017. do 4. veljače 2021. i …………………., zapovjednik s istim trajanjem mandata.

Usporedbom OIB-a dužnosnika Damira Mateljana navedenog u izvješćima o imovinskom stanju s onim upisanim u Registru udruga za DVD Kamanje, utvrđeno je da se radi o istoj osobi.

Povjerenstvo je od Dobrovoljnog vatrogasnog društva Kamanje dopisom broj: 711-I-1682-P-325/18-04-16 od 12. prosinca 2018. zatražilo očitovanje o tome koriste li se prostorije Vatrogasnog doma u Kamanju povodom zahtjeva političkih stranaka, nezavisnih lista i udruga civilnog društva, plaća li se za korištenje prostorija Vatrogasnog doma naknada i u kojem iznosu, tko odlučuje o zahtjevu kojim se odobrava korištenje prostorija Vatrogasnog doma i na temelju kojeg propisa te vodi li se evidencija kada i kome su prostorije Vatrogasnog doma dane na korištenje.

Dobrovoljno vatrogasno društvo dopisom od 18. siječnja 2019. dostavilo je očitovanje u kojem navodi da se prostorije Vatrogasnog doma u Kamanju koriste temeljem zahtjeva političkih stranaka, nezavisnih lista i udruga civilnog društva, da se za korištenje predmetnih prostorija plaća naknada za korištenje u iznosu 300,00 kuna, o zahtjevu korištenja prostorija odlučuje Upravni odbor DVD Kamanje sukladno Odluci o korištenju prostorija Vatrogasnog doma Kamanje. Na kraju navodi da se vodi evidencija korištenja prostorija o tome kada i kome su predmetne prostorije dane na korištenje.

Povjerenstvo je od Dobrovoljnog vatrogasnog društva Kamanje dopisom broj: 711-I-726-P-325-18/19-07-12 od 28. ožujka 2019. zatražilo daljnje očitovanje na okolnosti jesu li u razdoblju od siječnja do kraja prosinca 2018. prostorije Vatrogasnog doma u Kamanju bile korištene povodom zahtjeva političkih stranaka te ukoliko je navedeni prostor bio iznajmljen političkim strankama, kojim, te je li bio plaćen najam prostora.

Dobrovoljno vatrogasno društvo dopisom od 29. travnja 2019. dostavilo je daljnje očitovanje u kojem navodi da su tijekom 2018. godine prostorije Vatrogasnog doma Kamanje povodom zahtjeva političke stranke bile korištene jednom, 7. rujna 2018., te je istog dana bio plaćen najam prostorija u iznosu 300,00 kuna.

Slijedom svega navedenog, postupak za odlučivanje o sukobu interesa protiv dužnosnika Damira Mateljana, općinskog načelnika Općine Kamanje, neće se pokrenuti, budući da iz prikupljenih podataka i dokumentacije ne proizlazi da je došlo do moguće povrede odredbi ZSSI-a niti načela obnašanja javnih dužnosti tijekom davanja političkoj stranci SDP u najam, uz naknadu, prostorija Dobrovoljnog vatrogasnog društva Kamanje.

Podnositelj prijave u istoj izražava sumnju da je općinski načelnik Općine Kamanje primio nedozvoljeni dar u iznosu od preko 500,00 kn od poduzetnika Kolnca što argumentira internetskim člankom naslova: „Poduzetnik ……. odgovara Mateljanu: Znate vi za inicijativu, ali ne želite potpisati, a nekad treba znati i reći „hvala“, objavljenom na portalu [www.radio-mreznica.hr](http://www.radio-mreznica.hr) u kojem stoji kako je navedeni poduzetnik u odnosu na dužnosnika Damira Mateljana izjavio: „Licemjerno je od njega da tvrdi da je prvi put čuo za projekt sa razglasa Svete mise. Što se kasnije dogodilo u njegovoj glavi, meni nije znano. Možda od zračenja mobitela koji sam mu osobno poklonio, nešto zuji.“

Povjerenstvo je od podnositelja prijave elektroničkim putem dopisom broj: 711-I-146-P-325-18/19-06-16 od 24. siječnja 2019. zatražilo preciznije navođenje okolnosti koje su mu neposredno poznate oko primanja mobilnog uređaja Damira Mateljana od ………….., ……………………., a kako je navedeno prema poveznici Radio Mrežnice koja je proslijeđena u prijavi, na koji dopis se podnositelj nije očitovao.

Povjerenstvo je dopisom broj: 711-I-1201-P-325-18/19-09-12 od 13. lipnja 2019. od trgovačkog društva Radio Mrežnica d.o.o. zatražilo očitovanje o tome je li tijekom 2018. dužnosnik Damir Mateljan sudjelovao u radijskoj emisiji Radija Mrežnica zajedno sa sugovornikom ……………… te ukoliko jest, dostavu snimke navedene radijske emisije.

Trgovačko društvo Radio Mrežnica d.o.o. dopisom od 24. lipnja 2019. očitovalo se da dužnosnik Damir Mateljan nije sudjelovao niti u jednoj radijskoj emisiji tijekom 2018., niti samostalno, niti sa sugovornikom ……………………. te da na njihovom portalu postoje samo već spomenute objave.

Slijedom navedenog, u dijelu prijave koji se odnosi na navodno primanje dara u vrijednosti većoj od 500,00 kuna, nije bilo moguće ispitati vjerodostojnost navoda iznesenih u prijavi.

Slijedom navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika Damira Mateljana došlo do moguće povrede odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Damir Mateljan, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana